四柏亭
作者：孔夢斗
朝代：宋

paragraphs: 道鄉採芹暇，手植四株柏。
相對有正味，愛此歲寒格。
忠言賈奇禍，幾削諫臣跡。
柏亦助道鄉，每號風雨夕。
柏死公不死，大名日皦白。
後人補種之，存棠思召伯。
亭亭儼相持，撐雲空百尺。
是柏出雖晚，風致猶古昔。
我來跂遺芳，清坐假一席。
徘徊意難捨，猛把闌干拍。
寄語景行人，用意幸勿窄。